《赠柯山夏梅月》
元代·陆文圭

五星配五行，占法具春秋。
参以四暗耀，不知始所由。
经纬十二辰，一国系一州。
三河即豫地，系宋复系周。
晋自居太原，卫本都帝丘。
借问益与并，古有二国不。
三晋俱属冀，韩卫不见收。
尝以扣日者，不语辄掉头。
渠未通古今，敢问儒者流。
气化互生克，躔度有迟留。
因之别贵贱，庶人与王侯。
既云命在天，何以身不修。
经籍古格言，较此殊不侔。
殃庆有所积，祝福皆自求。
理数各一家，二家果孰优。
轮数每多验，言理或不售。
忠信人舜从，孟轲老于邹。
仁者必有寿，牅不死伯牛。
杀人家印绶，嬖主乘轩輶。
将貂续狗尾，以冠如沐猴。
市朝日汹汹，乾坤意悠悠。
璇穹列高真，星月侍宸游。
朝裾曳明霞，从佩鸣苍璆。
居然视世浊，不肯分天忧。
以此司罪福，反自招衍尤。
我顾叫闾阖，再拜面凝流。
贪淫屏月孛，凶恶驱罗{左日右侯}。
仁贤迭生旺，憸邪永休囚。
帝阍不可扣，金锁闭玉楼。
龙眠正齁睡，鸟语徒喧啾。
路逢柯山翁，深碧明双眸。
笑我地下臣，何豫天上谋。
今夕有佳月，且共登罗浮。

作者简介：陆文圭（1252~1336），元代文学家。字子方，号墙东，江阴（今属江苏）人。博通经史百家，兼及天文、地理、律历、医药、算术之学。墙东先生是元代学者陆文圭的雅号，“墙东”并非是他居住澄东的意思。西汉末年，北海人王君公因为遭遇王莽篡权的乱世，当牛侩（买卖牛的中间人）以自隐。当时人们称他为“避世墙东王君公”。见《后汉书·逄萌传》。后来以“墙东避世”作为隐居于市井的典故，“墙东”指隐居之地。墙东先生指的是隐士陆文圭，对于这个雅号，他自己也欣然接受，将自己的作品集命名为《墙东类稿》。